ชาวนาฮิตรูดปรื๊ดยอดทะลุ1.5พันล.
ธ.ก.ส. ฟุ้งบัตรเครดิตชาวนาฮิต ชาวนากู้เงินเพิ่มวันละ 100 ล้านบาท เชื่อปีหน้าทะลุ 7,500 ล้านบาท
28 ก.ย. 2555

ธ.ก.ส. ฟุ้งบัตรเครดิตชาวนาฮิต ชาวนากู้เงินเพิ่มวันละ 100 ล้านบาท เชื่อปีหน้าทะลุ 7,500 ล้านบาท 
นายมโนชัย สุดจิตร ผู้อำนวยการโครงการบัตรสินเชื่อเกษตรกร ธนาคารเพื่อการเกษตรและสหกรณ์การเกษตร (ธ.ก.ส.) เปิดเผยว่า ขณะนี้ ธ.ก.ส.ได้แจกบัตรเครดิตชาวนาให้เกษตรกรแล้ว 5.5 แสนบัตร โดยมีชาวนาใช้บัตรเครดิตซื้อเมล็ดพันธุ์ ปุ๋ย ยาฆ่าแมลง และน้ำมันรวม 1.5 แสนราย คิดเป็นวงเงินกว่า 1,500 ล้านบาท เฉลี่ย 1.5 หมื่นบาทต่อบัตร
ทั้งนี้ เฉพาะในช่วงเริ่มต้นฤดูการ ผลิตข้าวนาปี ปีการผลิต 2555/2556 ชาวนามีการใช้บัตรเครดิตเพิ่มขึ้นเฉลี่ยวันละ 100 ล้านบาท และคาดว่าสิ้นปีการผลิตข้าวนาปีปีนี้ คาดว่าจะมีชาวนากู้เงินผ่านบัตร 7,500 ล้านบาท
“ตั้งแต่มีการเปิดตัวบัตรเครดิตชาวนาวันที่ 29 ก.ค. 2555 จนถึงวันนี้ผ่านมาเกือบ 3 เดือน มียอดกู้เงินแล้ว 1,500 ล้านบาท” นายมโนชัย กล่าว 
นายมโนชัย กล่าวว่า ธ.ก.ส.ได้จัดส่งบัตรเครดิตชาวนาให้สาขาทั่วประเทศแล้ว 3 แสนบัตร และมีภายในสิ้นปี 2555 จะจัดส่งบัตรให้สาขาอีก 9 แสนบัตร โดยมีเป้าหมายทั้งสิ้น 1.7 ล้านบัตร 
นายมโนชัย ระบุว่า โครงการบัตรเครดิตเกษตรกรจะไม่มีปัญหาหนี้เสีย เพราะมีการจูงใจให้ชาวนาที่ใช้บัตรเครดิตเกษตรกร และเข้าโครงการรับจำนำข้าวเปลือกของรัฐบาล โดยได้รับส่วนลดดอกเบี้ยในอัตราพิเศษ 5.5% จากปกติ 7% และเมื่อนำข้าวเปลือกเข้าโครงการก็จะหักหนี้โดยอัตโนมัติ 
นอกจากนี้ ธ.ก.ส.ตั้งเป้าหมายแจกบัตรเครดิตกลุ่มอาชีพอื่นๆ เช่น ผู้ปลูกอ้อย มันสำปะหลัง และข้าวโพด อีก 3 แสนบัตร